tartuNLP/wikipedia-smugri-20251201 huggingface dataset:
Xaafuun

Xaafuun (varasem eestikeelne nimi "Hafun") on asula Somaalias Bari ringkonnas (faktiliselt Puntlandi territooriumil) Xaafuuni poolsaarel 2 km maasäärest ida pool poolsaare lõunarannikul. Geograafilised koordinaadid on 10,42°N
51,26°E. Xaafuun on Aafrika mandri kõige idapoolsem asula. 
Asula elanike arv on eri andmetel 2500, 5000 või 11 000. 
Peamine elatisallikas on kalapüük. 
Teise maailmasõja ajal pommitasid Briti väed Xaafuuni enne selle vallutamist Itaalialt. 
Itaalia okupatsiooni ajal Somaalias 1889–1941 ja 1950–1960 (Itaalia Somaalia) oli asula nimi Dante. 
Alates 1920. aastatest hakati Xaafuuni sadama kaudu välja vedama soola, mida kaevandati 24 km kaugusel Hordias. Kontsessioon selleks oli Milano firmal Società Saline e Industrie della Somalia Settentrionale "Migiurtinia". Tegu oli maailma ühe suurema soolakaevandusega. 
Tsunami.
Xaafuuni tabas 26. detsembril 2004 India ookeani maavärinast põhjustatud tsunami. 
Xaafuuni poolsaar oli sellest tsunamist kõige rohkem kannatada saanud piirkond Aafrikas ning ainuke koht lääne pool Ees-Indiat, kus lained enne kaldale paiskumist tagasi tõmbusid. Umbes 2 m allpool merepinda paiknev asula lääneosa ujutati 2 m kõrguselt üle. 812 hoonet hävis ja veel 400 sai kannatada. Leiti 19 surnukeha ja 160 elanikku jäi teadmata kadunuks. Osa liivasäärest ujutati üle, kuid kuskil ei lõiganud vesi ühendust mandriga ära. 
Rahvusvaheline abi jõudis Xaafuuni alles mitme päeva pärast. Asulas ei olnud puhast vett, toitu, ravimeid ega peavarju. inimesed olid hakanud haigestuma. Et tsunami oli teed lõhkunud, oli abi andmine raskendatud. 60 km kaugusel jäid 30 tonni toiduga veoautod liiva sisse kinni. Paljud elanikud põgenesid ajutiselt mandrile.
UNICEF-i andmetel oli enne tsunamit asula 460 6–13-aastase lapse jaoks ainult üks klassituba. Koolis käis 50 last, kellest 15 olid tüdrukud. Rahvusvaheline abiprojekt viis õppida soovijate arvu 340-ni. Esialgu oli ruumi ainult 180 õpilase jaoks.
Tallame puruks valgesoome mao

"Tallame puruks valgesoome mao" on Nõukogude Liidu propagandabrošüür, mille andis välja riiklik kirjastus Poliitiline Kirjandus Tallinnas 4. juulil 1941. 
Selle vastutav toimetaja oli Vilhelm Reiman.
Raamat on tähelepanuväärne selles sisalduva kommunistliku fraseoloogia poolest.
Opone

Opone oli antiikaegne kaubanduskeskus, mis arvatakse olevat asunud Xaafuuni neemel tänapäeva Puntlandis Somaalias. 
Oponet mainis anonüümne kaupmees 1. sajandil pKr teoses "Periplus Maris Erythraei". Oponest räägitakse raamatu 13. alajaotuses, milles öeldakse: "Staadionite kaugusel neemest, mille poole ka hoovus ajab, on veel üks kaubalinn, mille nimi on Opone, kuhu viiakse sisse samu asju, mida juba mainitud, ja seal toodetakse väga suurel hulgal kaneeli, ja kõige paremat sorti orje, keda viiakse Egiptusessse aina rohkem; ja palju kilpkonnakilpe, mis on paremad kui mujal leiduvad."
Antiikajal oli Opones sadam, kus käidi Foiniikiast, Egiptusest, Kreekast, Pärsiast, Jeemenist, Nabateast, Mustast Aafrikast, Rooma riigist ja mujalt, sest sel oli strateegiline asukoht teel Mustast Aafrikast Punasesse merre. Oponesse tulid kaupmehed isegi Indoneesiast ja Malaisiast, kaubeldes vürtside, siidi ja muude kaupadega. Aastal 50 pKr oli Opone tuntud kaneelikaubanduse keskus. Samuti kaubeldi seal nelgi ja teiste vürtsidega, elevandiluuga, eksootiliste loomade nahkade ja viirukiga.
Michigani Ülikooli arheoloogid Henry Wrighti juhtimisel tegid Xaafuuni neemel arheoloogilisi väljakaevamisi ning leidsid Vana-Egiptuse, Vana-Rooma ja Pärsia lahe äärsete maade keraamikat.
Stylianós Mavromichális

Stylianós Mavromichális (Στυλιανός Μαυρομιχάλης; 1902 Máni – 30. oktoober 1981) oli Kreeka poliitik, üleminekuvalitsuse peaminister 29. septembrist 1963 kuni 8. novembrini 1963. 
Hariduselt jurist, Kreeka ülemkohtu esimees.
Konstantínos Dóvas

Konstantínos Dóvas ("Κωνσταντίνος Δόβας") (20. detsember 1898 Kónitsa – 1973) oli Kreeka kindral ja poliitik, üleminekuvalitsuse peaminister 20. septembrist 1961 kuni 4. novembrini 1961. 
Õppis Kreeka sõjaväeakadeemias. Kreeka kodusõja ajal oli Konitsa garnisoni ülem ning sai korduvalt haavata. 1954. aastal tõusis Kreeka kindralstaabi juhiks.
Kindralstaabi juhina sõlmis 25. märtsil 1955 salajase kokkuleppe armee ja CIA vahel, mille kohaselt asutati eriüksus "Sheepskin", mis sai osaks NATO, CIA ja MI6 salajasest organisatsioonist Gladio.
Peale erruminekut armeest oli ta Kreeka kuninga Pauli majapidamise juht.
Halford John Mackinder

Sir Halford John Mackinder (15. veebruar 1861 – 6. märts 1947) oli inglise geograaf ja geopoliitik.
Aastal 1920 löödi ta rüütliks.
Konstantínos Georgakópoulos

Konstantínos Georgakópoulos (Κωνσταντίνος Γεωργακόπουλος; 26. detsember 1890 Tripoli – 1978 Ateena) oli Kreeka poliitik, peaminister 5. märtsist 1958 kuni 17. maini 1958.
Õppis õigusteadust Ateena Ülikoolis. 
1915. aastal sai Georgakópoulosest sõjaväekohtu kohtunik. 1923. aastal lahkus armeest koloneli auastmes. Kuni 1951. aastani oli ta õppejõud Ateena Ülikoolis.
1928. aastal astus Georgakópoulos Kreeka rahvaparteisse. 
Novembrist 1935 kuni augustini 1936 oli ta Konstantínos Demertzíse ja Ioánnis Metaxáse valitsuse sekretär. 1936. augustist kuni 1938. aasta novembrini oli Ioánnis Metaxás valitsuses haridusminister.
1948. aastal anti talle kõrge riiklik autasu – Kreeka Punane Rist.
Laine Roht

Laine Roht, tuntud ka kui Kaika Laine ja Kaika nõid (sünninimi Laine Laas; 4. mai 1927 Kaika küla, Vana-Antsla vald – 21. aprill 2013 Tartu) oli eesti rahvaravitseja.
Poolvaba elektron

Poolvaba elektron on elektron, mis lisaenergia tõttu on lahkunud aatomituuma mõju piirkonnast ning saab liikuda aatomitevahelises ruumis, kuid tema energia pole piisav väljumaks aine pinnast.
Vaba elektron

Vaba elektron on elektron, mis lisaenergia tõttu on lahkunud aatomituuma mõju piirkonnast ja saab liikuda aatomitevahelises ruumis. Vaba elektroni energia on piisav, et väljuda ainest.
Kvantolek

Kvantolek on kvantmehaanikas osakeste süsteemi matemaatiline kirjeldus väljendamaks elementaarosakeste omadusi.
Kui klassikalises mehaanikas on mingi keha kirjeldamiseks oluline teada tema asukohta ja impulssi (millest on võimalik leida keha mass ja kiirus), siis kvantmehaanikas pole asukoht ja impulss enam korraga täpselt kirjeldatavad (vt Heisenbergi määramatuse printsiip).
Kvantmehaanikas kasutatakse osakese kirjeldamiseks kvantarve. Kvantarvud väljendavad osakese olekut ja omadusi.
Bari ringkond

Bari ringkond on Somaalia ringkond (1. järgu haldusüksus) riigi põhjaosas, Somaali poolsaare ja Aafrika Sarve tipus. Praegu on ringkonna territoorium faktiliselt Puntlandi valduses.
"Bari" tähendab 'ida' (araabia keeles باري‎ "Bārī").
Ringkonna pindala on 70 088 km², elanike arv umbes 540 000 (teistel andmetel 200 000). Rahvastiku tihedus on 7,8 inimest ruutkilomeetri kohta. Ringkond on Somaalia ringkondade seas pindalalt üks suuremaid.
Standardi ISO 3166-2 järgi on ringkonna kood SO-BR.
Ringkonna halduskeskus on Boosaaso, mis asub otse mere ääres.
Bari ringkond on kuiv piirkond. Põlluharimine on seetõttu vähe arenenud. Peetakse lambaid ja kaameleid.
Selle ala varasem peamine elatisala oli kalapüük. Sellepärast on ka mitu suuremat asulat (sealhulgas Xaafuun, Qandala, Aluula ja Bargaal) otse ranna ääres. Kalapüük on üsna tulus, sest Punase mere suudmes, kus peamiselt kala püütakse, on väga palju kala.
Itaalia võimu ajal rajati põhjarannikule rohkesti soolakaevandusi.
Bari ringkonnas asub Aafrika mandri kõige idapoolsem punkt Xaafuuni neem.
Ringkond piirneb põhjas Adeni lahe ja idas India ookeaniga. Naaberringkonnad on läänes Sanaagi ringkond ja Sooli ringkond, lõunas Nugaali ringkond.
Piirkonnas on valdav somaalide klann "Majeerteen", mis on osa klannist "Daarood". 18. sajandi keskpaigast 19. sajandi lõpuni olid seal kaks nende sultanaati.
Bari ringkond sai 2004. aasta Vaikse ookeani maavärina põhjustatud tsunami käes eriti palju kannatada. Xaafuuni poolsaarel hukkus üle 100 inimese. Poolsaarele viival maasäärel sai rannaäärne tee tugevalt kahjustada.
Haldusjaotus Puntlandis.
Puntlandi haldusjaotuse järgi on piirkonnas kaks ringkonda: põhjaosas Bari ringkond (keskus Boosaaso) ja lõunaosas Karkaari ringkond (keskus Qardho).
Edela-Aafrika

Edela-Aafrika (inglise keeles "South West Africa", afrikaani keeles "Suidwes-Afrika", saksa keeles "Südwestafrika", hollandi keeles "Zuidwest-Afrika") oli tänapäeva Namiibia nimi, kui see oli aastatel 1915–1990 Lõuna-Aafrika Vabariigi võimu all. Selle naaberriigid olid Angola (aastani 1975 Portugali koloonia), Botswana (aastani 1966 Suurbritannia Betšuaanamaa protektoraat) ja Sambia (aastani 1964 Briti Põhja-Rodeesia protektoraat).
Aastatel 1884–1915 olid need alad olnud Saksa koloniaalimpeeriumi Saksa Edela-Aafrika osa. Pärast Saksamaa lüüasaamist esimeses maailmasõjas anti Edela-Aafrika Rahvasteliidu mandaadiga hallata Lõuna-Aafrika Liidule. ÜRO lõpetas mandaadi 1966. aastal, kuid Edela-Aafrika alad jäid vastuolus rahvusvahelise õigusega Lõuna-Aafrika Vabariigi kontrolli alla. 1978. aastani haldas territooriumi Lõuna-Aafrika Vabariigi valitsus, pärast Turnhalle konverentsi sai Edela-Aafrika piiratud autonoomia. Aasta-aastalt saadi Lõuna-Aafrika Vabariigilt vabadust juurde, kuni 1985. aastal moodustati Edela-Aafrika rahvusliku ühtsuse üleminekuvalitsus. 
Edela-Aafrika iseseisvus 1990. aastal Namiibia Vabariigi nime all peaaegu täies ulatuses. Vaid Walvis Bay ja Pingviinisaared jäid veel 1994. aastani Lõuna-Aafrika Vabariigi kontrolli alla.
Angel (seriaal)

"Angel" on 1999. aastal Joss Whedoni ja David Greenwalti loodud "spin-off" Ameerika Ühendriikide telesarjast "Vampiiritapja Buffy". 
Seriaal keskendub vampiir Angelile (David Boreanaz), kellele mustlased andsid tema varasemate julmade tegude karistuseks inimhinge, mille tõttu Angel ei ole võimeline enam inimesi tapma. Sarja esimese nelja hooaja osades töötab Angel Los Angeleses eradetektiivina, spetsialiseerudes sellistele üleloomulikele nähtustele nagu deemonid ja kurjast vaimust vaevatud inimesed.
David Boreanaz

David Paul Boreanaz (sündinud 16. mail 1969 Buffalos New Yorgi osariigis) on USA filminäitleja.
Ta on tuntud eeskätt hingega vampiiri Angeli kehastajana telesarjades "Vampiiritapja Buffy" (1997–2003) ja "Angel" (1999–2004). Aastatel 2005–2017 kehastas ta FBI agenti Seeley Boothi telesarjas "Kondid".
Charisma Carpenter

Charisma Lee Carpenter (sündinud 23. juulil 1970 Las Vegases) on USA filminäitleja. 
Ta on tuntud eeskätt Cordelia Chase'i kehastajana seriaalides "Vampiiritapja Buffy" (1997–1999) ja "Angel" (1999–2004). Lisaks on ta kaasa teinud seriaalides "Miss Kohting", "Võluvägi" ja "Veronica Mars".
1991. aastal ujus Carpenter koos kahe poiss-sõbraga San Diegos, kui neid ründas sarivägistaja, endine politseinik Henry Hubbard, kes neid tulirelvaga ähvardades püüdis enda tahtele allutada. Järgnenud tulevahetuses said kõik kolm meest haavata, aga kõik jäid ellu. Hubbard põgenes, kuid kaotas taskulambi, mille oli saanud politseis töötades. Carpenter korjas selle üles ja see oli kohtus tähtis asitõend Hubbardi vastu. Hubbard mõisteti 58 aastaks vangi.
1994 tegi Carpenter seriaalidebüüdi seriaali "Rannavalve" ühes osas. 1996. aasta esimesel poolel mängis ta kõrvalosas seriaalis "Malibu shores"; seriaali tegemine lõpetati pärast poolt aastat viletsa reitingu tõttu.
1996 kandideeris ta "Vampiiritapja Buffy" peaosatäitjaks, aga selle asemel võeti samasse seriaali Cordelia Chase'i rolli. Esialgne kergemeelse rikka kaunitari roll muutus aja jooksul sügavamaks ja kui Buffy-seriaalist tekkis haruseriaal "Angel", oli Carpenter juba selle üks peaosatäitjaid. Cordelia Chase'i rolliga nimetati Carpenter neli korda parima ulmefilmi auhinna Saturn kandidaadiks: 2000 seriaali naiskõrvalosatäitja kategoorias, 2001 seriaali naisosatäitja kategoorias, 2003 seriaali naisosatäitja kategoorias ja 2004 seriaali naiskõrvalosatäitja kategoorias.
Carpenter on olnud kõrgel kohal mõnes kõige ihaldatumate naiste nimekirjas ja ta on poseerinud alasti ajakirjale Playboy. Sellegipoolest on ta öelnud, et ei näe ennast seksisümbolina.
Carpenter abiellus 4. oktoobril 2002 Damian Hardyga ja neil on 2003. aastal sündinud poeg Donovan Charles Hardy. 2007. aasta lõpus kolisid nad lahku ja lahutasid abielu 2008. aasta juulis.
Elihu Vedder

Elihu Vedder (26. veebruar 1836 New York – 29. jaanuar 1923 Rooma) oli Ameerika Ühendriikide sümbolistlik maalikunstnik, raamatuillustraator ja luuletaja.
Fallos

Fallos (vanakreeka φαλλός) on mehe erigeerunud suguti kujutise kohta kasutatav sõna. Fallos sümboliseerib jõudu ja viljakust.
Vana-Kreekas seostati fallost eelkõige Dionysose ja Demeteriga. Priapost ja sageli ka Paani kujutati ebaproportsionaalselt suure fallosega. Suurt fallose kuju, "ithyfallost", kasutati Vana-Kreekas viljakusrituaalides.
Hinduismis on fallos, mida tuntakse nimetusega "lingam" või "linga", jumal Šiva sümbol.
Jaapani šintoismis austatakse fallost mitmetel pidustustel (jaapani keeles "matsuri"), näiteks Kanamara matsuril, mis toimub Kawazakis.
Sigmund Freudi psühhoanalüüsis peetakse piklikke objekte falloslikeks sümboliteks.
Jacques Lacani psühhoanalüüsis on fallos keha dialektiline märk.
Amy Acker

 
Amy Louise Acker (sündinud 5. detsembril 1976 Dallases Texase osariigis) on USA filminäitleja. 
Ta on kaasa teinud teleseriaalides "Angel" (2001–2004) ja "Alias" (2005–2006) ning filmis "Püüa kinni, kui suudad" (2002). Ta on kehastanud dr. Claire Saundersit stsenarist Joss Whedoni loodud teleseriaalis "Dollhouse" (2009).
Tema kaalukamaid telesarju on olnud "Mõrvaennetajad" (2012–2016), kus ta mängis alates kolmandast hooajast üht peategelast, Samantha Grovesi.
Axel Munthe

Axel Martin Fredrik Munthe (31. oktoober 1857 Oskarshamn – 11. veebruar 1949 Stockholm) oli rootsi arst ja kirjanik, keda tuntakse peamiselt tema autobiograafilise teose "San Michele raamat" järgi.
Munthe abiellus Ultima Hornbergiga 24. novembril 1880. Hornberg oli rootslane, kellega Munthe oli tutvunud kunstiõpingute ajal Pariisis. Abielu lahutati vähem kui kümne aasta pärast. 1892. aastal abiellus Ultima rootsi töösturi Gustaf Richteriga. 1893. aastal sündis neil poeg. 1895. aastal Ultima suri.
1907. aastal abiellus Munthe inglase Hilda Pennington-Melloriga. Neil oli kaks poega, Peter ja Malcolm Munthe. Hilda oli aristokraat, kelle perel olid Inglismaal märkimisväärsed valdused. Abielu kestis Axeli surmani 1949; Hilda elas 1967. aastani.
Munthe ravis Napolis katku ja oli rahva seas väga populaarne. Psühhiaatriliste haiguste ravimisel vältis Munthe arstimite väljakirjutamist patsiendile nii palju kui võimalik, kasutades selle asemel raviks hüpnoosi, muusikat ja muid alternatiivseid vahendeid. Lootusetutes olukordades – näiteks marutõve korral, kui patsienti ootas ees ainult pideva valu ja hulluse aeg, mis vältimatult surmaga lõppes – pooldas ta eutanaasia kasutamist. Ta oli ka kaudselt seotud Louis Pasteuri uuringutega marutõvevastase vaktsiini väljatöötamisel.
Tema raamat "San Michele raamat" (1929) on tõlgitud vähemalt 45 keelde. See on üks 20. sajandi menukamaid kirjandusteoseid. Selle eri keeltes ilmunud tõlkeid saab näha Axel Munthe majamuuseumis.
Munthe kirjutas raamatuid varemgi, "San Michele raamat" on tema viimane teos. Tema esimesed raamatud ei saanud eriti tuntuks ja tänapäeval pole neist kuigi palju uusi trükke tehtud.
Eesti keeles on "San Michele raamat" ilmunud 1938. ja 1940. aastal Tallinnas, 1952. aastal Torontos ning taas Tallinnas 1992. aastal (kirjastus Monokkel) ja 2006. aastal (kirjastus Penikoorem). Teose on eesti keelde tõlkinud Heino Meister.
Capri saarel oli Munthe ja ta abikaasa headeks sõpradeks Jakob von Uexkülli pere.
Red River (täpsustus)

Red River (inglise keeles 'punane jõgi') on vähemalt kahe erineva jõe nimi Põhja-Ameerikas:
Hentij

Hentij (mongoli "Хэнтий") on mäestik Mongoolias. Kõrgus kuni 2800 meetrit.
Dan Põldroos

Dan Põldroos (6. märts 1970 Tallinn – 5. mai 2007 Tallinn) oli eesti näitleja. 
Ta lõpetas 1992. aastal Tallinna Konservatooriumi lavakunstikateedri 15. lennu. 1991–1992 oli ta Ugala Teatri ja 1992–1999 Eesti Draamateatri näitleja.
Tema tuntumad lavarollid olid Muna Endel Andrus Kivirähki romaani järgi tehtud näidendis "Rehepapp", Joseph Porter Pitti tegelaskuju Tony Kushneri näidendis "Inglid Ameerikas" ja Jörgen Tesmani karakter Henrik Ibseni lavateoses "Hedda Gabler".
Laiemalt sai ta tuntuks rollidega telesarjades "Wigla Show", "V.E.R.I." (1995–1997) ja "Wremja" (2001–2003).
Ta on mänginud filmides "Lammas all paremas nurgas", "Ruudi" ja "Jan Uuspõld läheb Tartusse".
Isiklikku.
Dan Põldroos oli abielus Eesti moekunstniku Ketlin Bachmann-Põldroosiga. Paaril sündis 2006. aastal tütar Aleksandra.
Tema poolõde on näitleja Kata-Riina Luide.
Dan Põldroos suri 5. mail 2007 kodus une pealt.
Välislingid.
Culebra

Culebra on saar Puerto Rico ja Neitsisaarte vahel või Neitsisaarte lääneosas. Pindala 26 ruutkilomeetrit. Saar on künklik, kõrgus kuni 197 meetrit. Koos 23 rannalähedase väikesaarega moodustab Puerto Rico Culebra valla.
Saarel on varem nimeks olnud "Isla Pasaje" ja "Isla de San Ildefonso". Saart tuntakse ka nimedega "Isla Chiquita" ja Ultima Virgen.
Kuulub Ameerika Ühendriikidele.
2000. aastal elas saarel 1868 inimest.
Miksike

Miksike oli veebisait, mis oli mõeldud kasutajate poolt õppematerjali lisamiseks ja teiste kasutajate poolt lisatud materjalide lugemiseks.
Saidil oli võimalik küsida abi kodustes ülesannetes ja vaba aega puudutavates küsimustes, samuti sai seal aidata teistel kasutajatel infot koguda ja selle eest koguda "pesupunkte", mille eest oli võimalik saada auhindu. Leheküljel oli võimalus pranglida ehk peast arvutada aja peale ja võtta osa ka muudest võistlustest.
Miksikest arendas alates 1998 OÜ Miksike.
Miksikese veebileht suleti 2022. aasta novembris.
Rise of Nations

"Rise of Nations" on Big Huge Gamesi loodud ja Microsofti turustatav strateegiamäng. See anti välja 20. mail 2003.
Mängus on võimalik valitseda erinevaid rahvaid ning arendada teadust, kaubandust, seadusi ja sõjandust koos teiste rahvastega. Võimalik on mängida arvutiga, kes juhib sel juhul teisi rahvaid, või läbi võrgu teiste inimestega. Eesmärgiks on vallutada võimalikult palju maad.
Bari ringkond (Puntland)

Bari ringkond on Puntlandi ringkond (1. järgu haldusüksus).
Ta on moodustatud Somaalia Bari ringkonna põhjaosast. Halduskeskus on Boosaaso. 
Teisele poole Karkaari mägesid jääb Puntlandi Karkaari ringkond, mis on moodustatud Somaalia Bari ringkonna lõunaosast.
Guillermo Arriaga

Guillermo Arriaga Jordán (sündinud 13. märtsil 1958 Méxicos) on filmiauhinnale Oscar nomineeritud Mehhiko stsenarist ja filmiprodutsent. 
2005. aasta Cannes'i filmifestivalil võitis ta parima stsenaariumi auhinna filmi "The Three Burials of Melquiades Estrada" eest.
Ta on kirjutanud stsenaariumid filmidele "Amores perros" (2000), "21 grammi" (2004) ja "Paabel" (2006).
24 (seriaal)

"24" on Emmy ja Kuldgloobusega pärjatud USA põnevusseriaal, mille stsenaristid on Joel Surnow ja Robert Cochran.
Sarja "24" tegevus toimub reaalajas, kus iga osa näitab ühte tundi terrorismivastase üksuse (Counter Terrorism Unit – CTU) agendi Jack Baueri elust ja iga hooaeg vastavalt tema 24-tunnist ööpäeva.
Praegu on USAs näitamisel sarja kaheksas hooaeg. Eestis näitas sarja kahte esimest hooaega telekanal TV3. Sarja on näidanud ka Eesti Televisioon.
Kiefer Sutherland

Kiefer William Frederick Dempsey George Rufus Sutherland (sündinud21. detsembril 1966 Londonis Suurbritannias) on Emmy ja Kuldgloobuse auhinnaga pärjatud Kanada filminäitleja, -produtsent ja -lavastaja. 
Ta on tuntud eeskätt Jack Baueri kehastajana telesarjas "24" ning filmidest "The Lost Boys", "Phone Booth" ja "Stand by Me".
Ta vanemad on näitlejad Donald Sutherland ja Shirley Douglas.
Ward Cunningham

Howard G. "Ward" Cunningham (sündinud 26. mail 1949) on USA programmeerija, keda peetakse wiki rajajaks.
WikiWikiWeb

WikiWikiWeb või lihtsamalt WikiWiki või ka Wiki on esimene viki. See asub Portland Pattern Repository serveris ning sisaldab erinevaid teemasid ning arutelusid tarkvara projekteerimise kohta.
Terminit "wiki" on hakatud kasutama ka teiste sarnaste veebisaitide kohta, tuntum neist on Wikipedia.
Säinas

Säinas ("Leuciscus idus") on karpkalaliste seltsi ja karpkalalaste sugukonda kuuluv mõõduka suurusega kala.
Kirjeldus.
Säinasel on külgedelt lamenenud, piklik keha, keskmise suurusega pea ja ettepoole suunatud suu. Täiskasvanud isendid võivad kasvada 30–50 cm pikkuseks, harva üle 60 cm, ning kaaluda üle 2 kg. Keha katab peen soomus, selg on tumerohekas või sinakashall, küljed hõbedased ning kõhualune hele. Uimedel võib esineda roosakat või punakat tooni, eriti rinnauimedel ja sabauime alumises servas.
Lisaks looduslikule vormile on aretatud ka kuldsäinas ("Leuciscus idus var. orfus"), dekoratiivne kuldse või oranži värvusega vorm, keda kasvatatakse aiatiikides. Tegemist on inimese poolt kultiveeritud vormiga, kellel looduses elujõulist populatsiooni ei esine.
Levik ja elupaigad.
Säinas elab mõõduka vooluga jõgedes ja järvedes, samuti riimveelises rannikumeres, sest on võimeline taluma ka madalat soolsust (5–6‰). Levinud on Alpidest põhja pool Kesk- ja Ida-Euroopas, samuti Balkanil. Eestis on liik esindatud Peipsi ja Võrtsjärve vesikonnas ning nendega seotud jõgedes, eriti Emajões.
Eluviis ja toitumine.
Säinas on aktiivne, päevasel ajal tegutsev parvekala. Ta toitub peamiselt põhjaloomastikust, väikestest selgrootutest ja vetikatest, kevad-suve perioodil ka putukavastsetest ja noorkaladest. Noored isendid toituvad planktilistest organismidest.
Sigimine.
Kudemine toimub varakevadel, tavaliselt aprillist maini, kui veetemperatuur tõuseb 6–10 °C-ni. Kudemiseks eelistatakse madalaid alasid, millel on kruusane või taimestikuga kaetud põhi. Emased võivad kudeda mitmes jaos, sõltuvalt veetingimustest. Marja areng kestab temperatuurist sõltuvalt 5–10 päeva.
Kahekroonine münt (1932)

1932. aastal vermitud kahekroonine münt on Eesti Vabariigi esimene meenemünt.
Mündiga tähistati Tartu Ülikooli asutamise 300. aastapäeva ning neid vermiti Riigi Trükikojas 100 000 tükki.
Numismaatikute hulgas on münt tuntud "Ülikool".
Münt oli mõeldud kasutamiseks igapäevases käibes, kuid kuna rahvas hoidis neid münte mälestuseks, siis oli Eesti Pank sunnitud sularahavajaduste rahuldamiseks emiteerima täiendavalt nn tavalisi, Toompea lossiga kahekrooniseid münte. Et vältida järsku rahahulga suurenemist üle Rahaseaduses määratud ulatuse, tuli antud meenemündi kasutamine seadusliku maksevahendina lõpetada – nii oligi see münt rahana kasutusel vaid veidi üle kahe aasta, 30. juunist 1932 kuni 15. detsembrini 1934.
Kujundus.
Münt on hõbehalli värvi ja kaalub 12 grammi, läbimõõt on kolm sentimeetrit ning selle serv on sile.
Avers.
Günther Reindorffi kujundatud esiküljel on Eesti Vabariigi suur riigivapp, sõnad "Eesti Vabariik" ja vermimise aasta "1932".
Revers.
Georg Westenbergi kujundatud tagaküljel on Tartu Ülikooli peahoone legendiga "UNIVERSITAS TARTUENSIS 1632–1932" ning nimiväärtus "2 krooni".
Aasid

Aasid (vanapõhja "Æsir" 'vaiad', ainsuses "Áss"; germaani algkeeles *"ansuz") on skandinaavia mütoloogias noorem jumalatesugu (vanem jumalatesugu on vaanid). 
"Noorema Edda" järgi elavad kaksteist aasi jumalate asupaigas Asgardis. Nad valitsevad maailma ja inimeste üle, kuid neid piirab saatus, mida täiel määral teavad üksnes nornid. Neile omistatakse tugevust, võimu ja jõudu. Nad on üsnagi inimesetaolised, nende igapäevaelu on maine. Nad on surelikud nagu inimesedki. Ainult Iduni õunad hoiavad neid noorena, kuni peaaegu kõik neist tapetakse Ragnarökis.
Aaside sugu koosneb sõjakatest jumalustest, sellal kui vaanid on pigem viljakusjumalad. 
Ühe teooria järgi kujutavad vaanid endast mälestust indoeuroopaeelsest rahvast, kelle kultuur muudeti sissetungivate indoeurooplaste poolt omamoodi sünkretismiks. Selle teooria järgi vastavad aasid indoeurooplaste jumalatele. Vaanide sõda, kus mõlemad jumalate sood omavahel võitlevad ja mis lõpeb rahu sõlmimisega ja pantvangide vahetamisega (mis toob kaasa meile tuntud vaanide jõudmise aaside juurde), esindab nende rahvarühmade vahelist kontakti.
Heino Aassalu

Heino Aassalu (aastani 1945 Heino Klaup-Pohla; 27. juuli 1932 Tallinn – 20. veebruar 2000 Tallinn) oli eesti koreograaf, tantsupedagoog ja tantsukriitik.
Aastatel 1943–1953 oli ta Estonia teatris statist ja tantsija.
Ta lõpetas 1954 Eesti Riikliku Koreograafilise Kooli, kus teda juhendas rahvatantsu alal Ullo Toomi. Seejärel täiendas ta ennast Budapestis, Moskvas, Leningradis ja mujal.
Alates 1955. aastast oli ta ühtekokku kümne üldtantsupeo eesotsas, aastail 1973–1990 pealavastaja ja kunstilise juhina, lisaks neidude liigijuht viiel noorte tantsupeol.
Aastatel 1953–1997 töötas ta Rahvakultuuri Arendus- ja Koolituskeskuses tantsu peaspetsialistina, 1990–97 ka Tallinna Pedagoogikaülikoolis tantsu- ja balletiajaloo lektorina. 
Ta juhtis ansambleid Kullaketrajad ja Randlased ning lõi üle 40 rahvatantsukirjelduse. Ta lavastas tantse teatrites, Tallinnfilmis ja varieteedes ning kontserdikavu, mis tutvustasid Eesti tantsukunsti välisriikides. Ta oli paljude tantsuteemaliste raamatute autor või toimetaja.
Heino Aassalu on maetud Tallinna Metsakalmistule.
2004. aasta Kuldgloobuse auhinnad

2004. aasta Kuldgloobuse auhinnad olid 61. Kuldgloobuse auhinnad, mis jagati välja 25. jaanuaril 2004. aastal Ameerika Ühendriikides Beverly Hillsis Beverly Hiltoni hotellis.
Cecil B. DeMille'i nimeline elutööauhind anti Michael Douglasele.
Kandidaadid ja võitjad.
Filmikategooria.
Parim draamafilm.
Võitja
Parim muusika- või komöödiafilm.
Kandidaadid:
Võitja
Parim lavastaja.
Kandidaadid:
Võitja
Parim draamafilmi meesnäitleja.
Kandidaadid:
Võitja
Parim muusika- või komöödiafilmi meesnäitleja.
Kandidaadid:
Võitja
Parim draamafilmi naisnäitleja.
Kandidaadid:
Võitja
Parim muusika- või komöödiafilmi naisnäitleja.
Kandidaadid:
Võitja
Parim meeskõrvalosatäitja.
Kandidaadid:
Võitja
Parim naiskõrvalosatäitja.
Kandidaadid:
võitja
Parim stsenaarium.
Kandidaadid:
Võitja
Parim muusika.
Kandidaadid:
Võitja
Parim laul.
Kandidaadid:
Võitja
Parim võõrkeelne film.
Kandidaadid:
Võitja
Televisioonikategooria.
Parim draamasari.
Kandidaadid:
Võitja
Parim muusika- või komöödiasari.
Kandidaadid:
Võitja
Parim draamasarja meesnäitleja.
Kandidaadid:
Võitja
Parim muusika- või komöödiasarja meesnäitleja.
Kandidaadid:
Võitja
Parim draamasarja naisnäitleja.
Kandidaadid:
Võitja
Parim muusika- või komöödiasarja naisnäitleja.
Kandidaadid:
Võitja
Parim lühisari või telefilm.
Kandidaadid:
Võitja
Parim lühisarja või telefilmi meesnäitleja.
Kandidaadid:
Võitja
Parim lühisarja või telefilmi meesnäitleja.
Kandidaadid:
Võitja
Parim telesarja, lühisarja või telefilmi meeskõrvalosatäitja.
Kandidaadid:
Võitja
Parim telesarja, lühisarja või telefilmi naiskõrvalosatäitja.
Kandidaadid:
Võitja
Aastaraamat

Aastaraamat on enamasti igal aastal ilmuv jätkväljaanne. Nagu ajakirjadelgi, on neil tavaliselt ISSN, mitte ISBN.
Üldaastaraamatud võtavad kokku aasta sündmused. Nendele on lähedased entsüklopeediate aastaraamatud. Ajalookirjutuses on üldaastaraamatud kroonikad ja annaalid.
Asutuste, organisatsioonide ja seltside aastaraamatutes on peale artiklite ka tegevusaruanne. Eri aastate aastaraamatutel võivad olla ka erinevad üldteemad.
Eestis igal aastal ilmub "Eesti Statistika Aastaraamat". Pikka aega on ilmunud Eesti Looduseuurijate Seltsi aastaraamat ja Eesti Geograafia Seltsi aastaraamat.
Rahvusvaheline Rekonstrueerimis- ja Arengupank

Rahvusvaheline Rekonstrueerimis- ja Arengupank (ka Rahvusvaheline Rekonstruktsiooni- ja Arengupank, inglise "International Bank for Reconstruction and Development", lühendina IBRD) on rahvusvaheline finantseerimisasutus, mis pakub laene keskmise suurusega sissetulekutega arengumaadele. 
IBRD on esimene viiest liikmesasutusest, mis moodustavad Maailmapanga Grupi, ning selle peakorter asub Ameerika Ühendriikides Washingtonis. 
IBRD asutati aastal 1944 Teisest maailmasõjast laastatud Euroopa riikide ülesehitamise rahastamiseks. Rahvusvahelist Rekonstrueerimis- ja Arengupanka ning selle soodustingimustel laene pakkuvat allasutust Rahvusvahelist Arenguassotsiatsiooni koos tuntakse Maailmapangana, kuivõrd neil kahel organisatsioonil on ühine juhtkond ja töötajaskond.
Cecil B. DeMille'i nimeline elutööauhind

Cecil B. DeMille'i nimeline elutöö auhind (inglise keeles "Cecil B. DeMille Award") on Kuldgloobuse raames alates 1952. aastast välja antav auhind saavutuste eest filmikunstis. 
Auhind nimetati ühe edukaima filmitegija Cecil B. DeMille'i (1881–1959) auks.
Maailmasõda

Sõna "maailmasõda" kasutati algul 
Esimese maailmasõja (1914–1918) kohta. 
Teise maailmasõja (1939–1945) tõttu kasutatakse seda sõna hiljem harva ilma täpsustuseta.
"Maailmasõda" on Niall Fergusoni ajalooteos.
Aastarõngad

 
Aastarõngad ehk aastaringid on mitmeaastase taime, eriti puu ristlõikes nähtavad ümmargused puidu tekstuuri jooned.
Aastarõngad tekivad ainult seal, kus kliimatingimuste tõttu kambiumirakkude jagunemine ajutiselt vaibub. Seda võivad põhjustada talved aastaajakliima puhul või kuivaperioodid lähistroopilistes ja troopilistes piirkondades, mis võivad vahelduda ka poole aasta tagant (poolaastarõngad).
Puu kambiumikihist moodustub ühe aastaga tavaliselt üks aastarõngas. Igal kasvuperioodil lisandub puutüves selle välispinnale õhuke puidukiht, mida tüve ristlõikes nähtava kuju järgi nimetatakse aastarõngaks. 
Iga aastarõngas koosneb kahest vööndist: heledamast (kevadpuit) ja tumedamast (hilispuit). Kevadpuit näib ristlõikes heledamana, sest vegetatsiooniperioodi algul toodab kambium trahheiidirakke, mis on suuremõõtmelised ja õhukeseseinalised. Tumedamana näiv hilispuit koosneb paksuseinalistest ja väiksemamõõtmelistest trahheiididest. Aastarõngaste laiuse järgi otsustatakse puutüve ra­diaal­se juurdekasvu üle, nende arvu järgi määra­takse puu vanus, nende laiuse muutumise iseloom on tähtis den­dro­kronoloogias. Mitmetel pehmetel lehtpuudel (kask, haab, pärn) on aastarõngad raskesti eris­tatavad.
Aastarõngad peegeldavad, millistes tingimustes puu kasvas. Kasvu mõjutavad sademed, toitainete hulk maapinnas, päikesevalguse hulk ja temperatuur. Eeldatavalt mõjutab ilmastik kogu piirkonna puude aastarõngaste laiust ühtemoodi, st lähedastes kasvutingimustes kasvanud puude aastarõngad moodustavad sarnase mustri.
Ilmastik põhjustab kord laiemate, kord kitsamate rõngaste kasvamist, mille tagajärjel tekib puudel iseloomulik aastarõngalaiuste muster, mille järgi saab kindlaks teha, kas võrreldavad puud on kasvanud samal ajal või mitte. Äärmuslikes ilmastikuoludes võib 
Pseudoaastarõngad on silmatorkavad kõikumised puidu moodustumise kulus (tiheduse kõikumised), mis ei ole seotud kambiumirakkude jagunemise vaibumisega.
Aastarõngaste uuringuid kasutatakse puude vanuse määramisel, samuti paleoklimatoloogias, dendrokronoloogias jm.
Aašram

Aašram (sanskriti keeles आश्रम, "āśrama" ("ā "'suunas' + √"śram" 'pingutama')) on hinduistlikus traditsioonis erakla, mis tavaliselt on tekkinud mingi pühamehe ümber ja kus tegeldakse saadhanaga (vaimse enesearendusega).
Läänemaades nimetatakse aašramideks ka kommuunilaadseid meditatsioonikeskusi.
Aažio

Aažio (itaalia "aggio") on vahe väärtpaberi tegeliku hinna (börsihind, kurss, turuväärtus) ning sellest madalama nominaalhinna (nimiväärtus, nominaalväärtus) vahel. 
Aažioks nimetatakse ka väärtpaberi müügist saadud tulu.
Ažiotaaž

Ažiotaaž ehk aažiospekulatsioon on finantsspekulatsioon, mis põhineb aažiol. 
Ülekantud tähenduses nimetatakse ažiotaažiks olukorda, kus kired möllavad.
Billie Joe Armstrong

Billie Joe Armstrong (sündinud 17. veebruaril 1972 Oaklandis California osariigis) on USA laulja. Ta on bändi Green Day laulja ja kitarrist.
Billie Joe Armstrong elab Oaklandis California osariigis.
Elulugu.
Billie Joe Armstrong sündis Oaklandis ja kasvas Rodeos California osariigis. Ta sündis kuuest lapsest noorimana. Tema ema on Ollie Jackson (sündinud 3. märtsil 1932) ja isa Andy Armstrong (23. august 1928 – 16. september 1982). Kui Billie Joe oli 10-aastane, suri ta isa vähki. Laul "Wake Me Up When September Ends" on sündinud valust, mille põhjustas isa surm.
Karjäär.
Billie Joe hakkas bändi Green Day tegema aastal 1987, olles vaid 15-aastane. Algul oli bändis neli liiget: Billie Joe Armstrong, Mike Dirnt, Al Sobrante ja Sean Hughes. Billie ja Mike mängisid kitarri, Al Sobrante trumme ja Sean Hughes bassi. 
Isiklikku.
Tal on abikaasa Adrienne (sündinud 6. oktoobril 1969, abiellusid 2. juulil 1994) ning pojad Joseph Marciano (sündis märtsis 1995) ja Jakob Danger (sündis 12. septembril 1998). Billiel on viis õde-venda.
Salad Fingers

"Salad Fingers" on David Firthi loodud õõvažanris animasari. Süžee on David Firth kirjutanud koos Christian Pickupiga.
Sarja esimene osa ilmus 2004. aastal. Sürreaalne Flashi animatsioon levis internetis ja sai väga populaarseks. Filmimuusikas kuuleb nii Aphex Twini ja Brian Eno loomingut kui ka David Firthi enda kitarrimängu, mida on töödeldud mitmesuguste heliefektidega. 
Samal ajal satub Salad Fingersi majja eksinud ja abi otsiv poiss. Salad Fingres palub, et poiss aitaks tal ahjusügavustest kala kätte saada. Poiss läheb ahju kala võtma, kuid samal hetkel haarab Salad Fingersi tähelepanu seinast välja turritav roostes metallora. Salad Fingers läheb ora uurima ning ahjuuks vajub poisi taga kinni. Salad torkab oma näpu ora otsa ning sellest tekkiv verejooks viib tegelase ekstaasi ning ta kaotab teadvuse. Salad satub enda fantaasiatesse, kus ta jalutab külmkambris rümpade vahel ning laulab jupi laulust "Over the rainbow". Enda fantaasiates kohtab ta ka elusuuruses Hubert Cumberdale'i, kes vastab Saladile veidra kriiskega. Kui Salad oma ulmadest ärkab, on tuba tossu täis ja Salad järeldab, et kala on valmis saanud. Tundub, et poisi on ta vahepeal unustanud.
Teda jälitab käteta mees, kes näeb aknast, kuidas Salad Fingers oma paljast ülakeha nõgesega hellitab. Mees hakkab oma pead vastu ust peksma, kuni peast purskub verd ning ta teadvusetult maha langeb. Kui Salad Fingers ta oma ukse tagant leiab, paneb ta mehele nimeks Milford Cubicle. Salad arvab, et tegu on tema külalisega ning ta veab Milfordi enda majja. Seal riputab ta külalise seina peale konksu külge ning hakkab talle flööti mängima.
Kui ta hiljem ärkab, on ta puuri pistetud. Salad pakub endale mõnu roostetanud trellide vastu käsi hõõrudes. Varem kohatud veider poiss avaldab Saladile armastust ning tahab talle kinkida roostes sõrmuse. Kuna tunded ei ole vastastikused, põgeneb Salad Fingers puurist ning jätab olendi murtud südamega kurvastama.
Salad Fingersi näpu otsas on nukk nimega Jeremy Fisher, keda Salad Fingers arvas hoopis sõjas olevat. Jeremy suu on kinni nööbitud, ta muutub elusuuruseks ning kingib Salad Fingersile mänguhobuse nimega Horace Horcecollar. Salad võtab kingi rõõmuga vastu ja sööb oma sõbra ära, kes on taas näpunuku kuju võtnud. Salad tahab minna hobusega võiduajamistele, kuid teel jõuavad nad ühe tualettpotini. Salad hakkab juttu ajama tualettpotiveest vastu vaatava peegelpildiga, kuid vestlus muutub Saladi jaoks kiiresti häirivaks ning ta tahab minna tagasi koju.
Uksest sisse astudes näeb ta toas istuvat iseennast. See Salad Fingers, kes toas toolil istub, näeb aga hoopis Jeremy Fisherit uksest sisse astuvat. Istuva Salad Fingersi sõrme otsas on näpunukk Jeremy Fisher. Jeremy Fisher võtab endalt kinnituse suu pealt ära ja sealt hakkab välja tulema rohelist vedelikku. Salad Fingers hakkab Jeremyt ära sööma. Järgmises kaadris on aga näha, et Salad Fingers sööb teist Salad Fingersit.
Salad Fingers räägib Kennethile, kuidas tal on aeg vahepeal möödunud. Õhtu lõppedes viib ta Kennethi tagasi augu juurde, kus annab talle au ja laulab laulu "We'll meet again".
Aatomifüüsika

Aatomifüüsika on füüsika haru, mis uurib üksikuid aatomeid. 
Varem peeti termineid "aatomifüüsika" ja "tuumafüüsika" sünonüümideks, kuid neil tehakse vahet: tuumafüüsika on keskendatud aatomi tuumas toimuvate protsesside uurimisele, samas kui aatomifüüsika põhiline uurimisvaldkond on aatomi elektronkate, selle moodustumine ja käitumine ergastatud olekutes.
Aatomifüüsikas uuritakse üksikute aatomite (ja ioonide) vastastikust mõju teiste aatomite või ioonidega, tahkiste, valguse ja elektriväljaga. Samuti elektronide jaotumist kvantmehaanilistele energiatasemetele (elektroni kvantolekud), elektronide eri energiatasemete vahel liikumisel tekkivaid spektraaljooni, keemiliste elementide perioodilisussüsteemi ning keemilise sideme füüsikalist alust. 
Üksikute aatomite uurimisel ei ole uurimistulemused mõjutatud molekuli või tahke keha kristallstruktuuri moodustamisel tekkivatest vastasmõjudest aatomite vahel.
Mike Dirnt

Mike Dirnt (õieti Michael Ryan Pritchard; sündinud 4. mail 1972 Berkeleys Californias) on USA muusik. 
Ta on bändi Green Day bassist. 
Mike Dirnt elab California osariigis Oaklandis.
Tuumalaev

Tuumalaev ehk aatomilaev on laev, tuumaallveelaev, jäälõhkuja, mille liikumapanemiseks ja käitamiseks kasutatakse selle pardal paiknevat tuumaenergial (tuumareaktor) toimivat jõuallikat, tavaliselt mitmeastmelist auruturbiini. 
Tuumalaevadel -allveelaevadel kasutatakse enamasti energia ülekandeks kõrgsurve aurukatelt, mille võimsus ulatub kuni 100 megavattini. Selline aurugeneraator (katel) toodab veeauru, mis juhitakse tavaliselt auruturbiini, mis omakorda käitab, kas otse sõukruvisid või neid ringiajavaid elektrimootoreid toitvat elektrigeneraatorit ja teisi abiseadmeid. 
Tuumalaevad on peamiselt sõjalaevad, kuigi kasutatakse ka tsiviilotstarbelisi tuumalaevu.
Dhaka

Dhaka on Bangladeshi pealinn ja suurim linn. Ta asub Buriganga jõe kaldal. Elanike arv koos eeslinnadega on rohkem kui 11 miljonit inimest.
Aatomilaser

Aatomilaser on aatomitest koosneva koherentse osakeste kiire allikas.
Aatomilaseri aluseks on Bose-Einsteini kondensaat, pilv identseid bosonitest aatomeid, mis kõik on põhiolekus ja kirjeldatavad ühise lainefunktsiooniga. Magnetlõksu abil hoitakse seda ühe koha peal paigal. Raadiosageduskiire abil tekitatakse magnetpuuris lekk, ning raskusjõu toimel väljub koherentne ainekiir.
Nimetus "aatomilaser" on pisut eksitav, sest esiteks emiteerib traditsiooniline laser elektromagnetkiirgust ja teiseks ei ole sellised traditsioonilised laserimehhanismid nagu stimuleeritud kiirgus ja pöördhõive aatomilaseri puhul üldse mängus.
Praegu kuuluvad aatomilaserid alusuuringute valdkonda. Tulevased rakendused võivad kuuluda aatominterferomeetria, nanotehnoloogia ja täppismõõtmiste valdkonda.
Aatomilaseri realiseeris esimesena 1997 Wolfgang Ketterle, kes sai sellega seoses 2001. aastal Nobeli füüsikaauhinna.
Naypyidaw

Naypyidaw on Myanmari pealinn. Pealinn viidi Yangonist üle 7. novembril 2005. 2005. aastal hinnati elanike arvu 97 400 inimesele. 2014. aasta rahvaloenduse andmetel oli elanike arv 1 158 367. Sellega on Naypyidaw Myanmari suuruselt teine linn.
2010. aastani oli Naypyidaw Mandalay piirkonnas. Sestpeale on Naypyidaw omaette liiduterritoorium.
Aatomispekter

Aatomispekter on isoleeritud aatomi kiirgusspekter või neeldumisspekter, mis on tingitud aatomite üleminekust ühelt elektronkatte olekust tulenevalt energiatasemelt teisele energiatasemele. Aatomispekter on aatomi elektromagnetkiirguse spekter. 
Aatomi kiirgusspekter on tema poolt kiiratud valguse intensiivsus lainepikkuse (või sageduse) funktsioonina. Spektraaljooned vastavad aatomi kahe oleku energiate vahele. See energiate vahe saadakse või väljastatakse neelatava või kiiratava footoni kujul. See vahe saab seetõttu omandada ainult kindlaid, diskreetseid väärtusi, nii et iga aatom saab (vastavalt oma elektronkonfiguratsioonile) kiirata ainult diskreetseid lainepikkusi. Kiiratavad lainepikkused on seetõttu keemilisele elemendile ning alg- ja lõppolekule spetsiifilised. 
Kui footoni neeldumine vabastab elektroni aatomist täielikult, siis räägitakse aatomi ioniseerumisest. Selleks on tarvis teatud vähimat energiat, mis sõltub elektroni lähteolekust. Et ioniseerumine on võimalik pideva energiaskaala puhul ülalpool vähimat energiat, siis räägitakse kontiinuumist. Kui aga footon kiiratakse elektroni haaramisel, räägitakse elektroni rekombinatsioonist positiivse iooniga.
Aatomispektroskoopia

Aatomispektroskoopia (ka "aatomspektroskoopia") ehk aatomispektromeetria on spektroskoopiliste meetodite kogum keemiliste elementide kvalitatiivseks ja kvantitatiivseks määramiseks. See on analüütilise keemia alamvaldkond. 
Neid kahte terminit võib pidada sünonüümseteks, kuid "-meetria" viitab tingimata ka kvantitatiivsele analüüsile.
Enn Auksmann

Enn Auksmann (sündinud 30. oktoobril 1969 Pärnus) on EELK ja E.E.L.K. vaimulik. 
Haridus.
Auksmann lõpetas aastal 1987 Tartu 3. Keskkooli. Ta õppis aastatel 1987–1990 Tartu Ülikoolis ajalugu (ei lõpetanud) ja aastatel 1990–2003 Usuteaduse Instituudis.
Ametikäik.
Ta on teeninud aastail 1990–1992 praktikandina Tartu Pauluse kogudust, ordineeriti seejärel 10. oktoobril 1992 aseõpetajaks. Aseõpetajana teenis ta 1992–1994 Jõelähtme Püha Neitsi Maarja kogudust, 1994–1998 Paide Püha Risti kogudust, samal ajal (1994–1997) Anna kogudust, 1998–2004 Kärdla, Pühalepa ja Reigi kogudust Hiiumaal (2000. aastal lisaks ka Emmaste ja Käina kogudust). Õpetaja õigused sai ta 1. juulil 2003. 
Aastatel 2004-2016 teenis Auksmann Pärnu Eliisabeti kogudust, esimese aasta abiõpetajana Andres Põderi kõrval, seejärel koguduse õpetajana. 2005., 2009. ja 2013. aastal valiti ta ka Pärnu praostkonna praostiks. On olnud ajutiselt kõigi Pärnu praostkonna koguduste hooldajaõpetaja peale Vigala Maarja koguduse. 
2016. aasta suvel kolis Auksmann perega USA-sse ning asus E.E.L.K. Los Angelese koguduse õpetajaks. Alates 1. jaanuarist 2023 sai temast ka Californias Fountain Valleys asuva All Saints anglikaani kiriku preester, mis kuulub Ameerika anglikaani kirikusse. 
Alates 1. novembrist 2024 määrati Auksmann Tartu Pauluse koguduse abiõpetajaks, ja lisaks alates 1. maist 2025 ka Kursi Maarja-Eliisabeti koguduse hooldajaõpetajaks, kuid kodumaine aeg jäi üürikeseks, sest juba 3. augustil 2025 teatas ta kogudusele, et suundub tagasi USA-sse teenima varasemaid kogudusi. 
Auksmanni avalduse alusel otsustas EELK konsistoorium vabastada Enn Auksmann alates 4. augustist 2025 Tartu Pauluse koguduse abiõpetaja ja Kursi koguduse hooldajaõpetaja ametikohalt ja määrata Enn Auksmann EELK vikaarõpetajana teenima Eesti diasporaad Ameerika Ühendriikides piiskop Ove Sanderi alluvuses. 
Auksmann on olnud Eesti Luterliku Tunni Teenistuse kaastööline, samuti Eesti Kristliku Televisiooni ja Pereraadio saatejuht. Veebiajakirja Meie Kirik toimetuse liige. 
Alates 2019. aasta advendiajast koostab Auksmann abimaterjale EELK vaimulikele jutluste ettevalmistamiseks.
Tunnustus.
Pälvis EELK veebilehel esitatud küsimustele vastamise eest EELK 2008. aasta meediapreemia ning tunnustati 2022. aastal EELK III järgu Teeneteristiga.
Isiklikku.
Abielus Mirje Auksmanniga, neil on 3 last – Johannes, Maarja ja Joosep Felix Auksmann. Ta on ajaloolaste Rein Helme ja Mart Helme õepoeg. Tema ema oli raamatukogundustegelane Reet Auksmann.
Teib

Teib ("Leuciscus leuciscus"), rahvasuus häslik, on karpkalalaste sugukonda teibi perekonda kuuluv kala.
Teib on levinud Euroopas Püreneedest ja Alpidest põhja ja ida pool, Krimmis ja Kaukaasias kuni Siberi jõgede ja järvedeni, välja arvatud Vaikse ookeani vesikond. Sellel levialal eristatakse kolme alamliiki: euroopa teib ("Leuciscus leuciscus leuciscus"), baikali teibi ("Leuciscus leuciscus baikalensis") ja kirgiisi teibi ("Leuciscus leuciscus kirgisorum"). 
Teib elutseb kiire vooluga jõgedes ja ojades, läbivooluga järvedes ja rannikumeres. Ta on parvekala, kes suuri rändeid ei soorita. Ta on poolsiirdekala, kes kevadel tõuseb kudemiseks massiliselt jõgedesse ja ojadesse.
Sageli seltsib ta teiste sama perekonna liikide, näiteks turva ja säinaga. See tekitab nende eristamise vajaduse. Turvast erineb teib pärakuuime poolest. Teivi pärakuuim on otsast pisut nõgus, kahe terava nurgaga, hallikas või kollakas, turva pärakuuim seevastu otsast sirge, ümardunud nurkadega ja erepunane. Säinast võib teibi eristada sihvaka keha, suuremate soomuste ja uimede värvuse põhjal: säina kõhuuimed ja pärakuuim on vaarikpunased. 
Teivi suu on pool-alaseisune. Ta sööb surusääsklaste ja teiste putukate vastseid ning ränivetikaid. Surusääskede või ühepäevikute masslennu ajal või kui vihm ja tuul ajavad kaldaäärsetelt põõsastelt putukaid vette, tõuseb teib vee pinnakihtija sööb neid putukaid. Muul ajal on teib põhjalähedase eluviisiga. 
Euroopa teib võib kasvada kuni 30 cm pikkuseks ja 400 g raskuseks. Suguküpseks saab ta kolmeaastaselt või hiljem, 11–14 cm pikkuselt.
Eestis levinud euroopa teibi leidub Pärnu ja Emajõega ühenduses olevates väiksemates jõgedes, ojades ja järvedes ning riimveelises rannikumeres.
Eestis elutsevatelt teibidelt on leitud 54 liiki parasiite.
Vabadus viib rahva barrikaadidele

"Vabadus viib rahva barrikaadidele" ("La Liberté guidant le peuple") on Eugène Delacroix' maal aastast 1830.
Maal valmis 1830. aasta juulirevolutsiooni mõjul. Sellel on kujutatud võitlust Pariisi tänavail, mida pidasid käsitöölised, töölised ja demokraatidest haritlased. Võistlejate ees sammub naisena kujutatud sümboolne Vabadus, käes kolmevärviline rahvuslipp ja püss, peas sõdurimüts.
Esmakordselt eksponeeriti maali Pariisi Salonis (Salon de Paris) 1831. aasta mais. Riik ostis selle ka kohe ära.
Veebruaris 2013 kritseldas 28-aastane naine maali alaosale umbes 30 sentimeetrise grafiito.
Vimb

Vimb ("Vimba vimba") on karpkalaliste seltsi kuuluv kala. Eesti keeles on kala nimetatud ka "vimm"aks.
Vimb meenutab välisehituselt latikat, kuid tema keha on madalam. Vimb kasvab harilikult 20–35 cm pikkuseks, harvem kuni 50 cm. Tal on suhteliselt sihvakas keha, mis on külgedelt lamenenud, suu alaseisune, silmad suhteliselt suured. Värvuselt on küljed hõbedased kuni kollakad, selg mustjaspruun kuni sinakas ja kõhualune valge.
Vimb on levinud Põhja-, Lääne-, Musta- ja Kaspia merega ühenduses olevates jõgedes, samuti riimveelises rannikumeres.
Eestis on vimb levinud rannikumeres ja Peipsi järves, kust kevaditi siirdub massiliselt jõgedesse kudema.
Tutkas

Tutkas ("Calidris pugnax") on kurvitsaliste seltsi kuuluv linnuliik.
Välimus.
Tutkas on keskmise suurusega kahlaja, isaslinnud on emastest märgatavalt suuremad: isaste kehapikkus on 29–32 cm ja tiibade siruulatus 54–60 cm, emastel vastavalt 22–26 ja 46–49 cm. Kõige silmatorkavam välistunnus on isaslindude pesitsusaegne sulgkrae.
Levik ja asurkonna seisund.
Tutkas pesitseb Euraasia tundravööndis ja parasvöötmes. Liigi üldarvukuseks on hinnatud 2 280 000 pesitsevat emaslindu. Tutka Euroopa haudeasurkond hinnati 1990. aastatel mõõdukalt vähenevaks, sealhulgas vähenes tema arvukus võtmetähtsusega pesitsusaladel Venemaal ja Rootsis. Eesti asurkond vähenes sel perioodil enam kui poole võrra ja see suundumus on jätkunud. Kui veel 1998–2002 pesitses siin hinnanguliselt 100–200 emaslindu, siis aastaks 2010 oli Eestis säilinud tutka asurkonna suurus vähenenud 10–30 emaslinnuni. Eestis kuulub tutkas I kaitsekategooria kaitsealuste loomaliikide hulka
Pesitsemine.
Tutkas pesitseb erinevatel avamaastikel – tundras, lammi- ja rannaniitudel ning soodes. Vähese vooderdusega pesa asetseb maapinnal. Täiskurnas on neli rohekasbeeži, tumeda häguse mustriga muna.
Käitumine.
Väljaspool pesitsusaega on tutkas parvelise eluviisiga ja võib moodustada väga suuri kogumeid.
Tutka emaslinnud valivad sigimispartneri isaste turniirilaadse mängurituaali põhjal. Mäng ja paarumine toimub väljakujunenud mängupaikades.
Toitumine.
Tutkas toitub niisketel rohumaadel ja pehmes mudas. Tutka toiduks on peamiselt selgrootud, eriti putukate valmikud ja vastsed, ka väheharjasussid. Väljaspool pesitsusaega on oluline ka taimne toit, peamiselt seemned.
Rahvapärased nimetused.
Isaslindude turniirikäitumise järgi on tutkast nimetatud näiteks riiukukeks, rookukeks, sopakukeks, tapakikkaks.
Jüri Vlassov

 
Jüri Vlassov (sündinud 23. aprillil 1948 Pärnus) on eesti näitleja ja laulja. 
Vlassov lõpetas 1966. aastal Pärnu töölisnoorte keskkooli. 
Ta töötas Pärnu teatris Endla aastatel 1969–1973 lavatöölisena ja 1974. aastast näitlejana. Ta on teinud teatri lavastustele ka muusikalisi kujundusi.
Pärast 2014. aastat on ta töötanud Endlas külalisnäitlejana. Aastatel 1974–2020 oli Vlassov ansambli Kuldne Trio liige.
Vlassov kuulub 1999. aastast Eesti Reformierakonda. Ta kandideeris 2007. aasta Riigikogu valimistel ja sai 1877 häält. Eesti kohaliku omavalitsuse volikogude valimistel on ta mitmel korral kandideerinud Pärnu linna volikokku.
Emoansamblite loend

"Siin on loetletud emocore'i viljelevaid ansambleid."
Straight edge'i ansamblite loend

"Siin on loetletud straight edge mõtteviisi esindavaid ansambleid".
Screamo-ansamblite loend

"Siin on loetletud screamo't viljelevaid ansambleid."